કૉમેડિયન કૃષ્ણા અભિષેક અને કપિલ શર્મા બન્ને હરીફ છે, પરંતુ કૃષ્ણા કહે છે કે સ્ટૅન્ડઅપ કૉમેડીમાં કપિલ નંબર વન છે અને તે તેની સાથે કામ કરવા ઇચ્છે છે. કપિલે જ્યારે કલર્સ ચૅનલ પર આવતો શો ‘કૉમેડી નાઇટ્સ વિથ કપિલ’ છોડી દીધો હતો ત્યારે કૃષ્ણાએ તેના નિર્ણયની ઝાટકણી કાઢી હતી. તેમ જ કૃષ્ણાએ તેના શોમાં ઘણી વાર કપિલની મજાક પણ ઉડાવી હતી. બીજી તરફ કપિલ ક્યારેય પણ કૃષ્ણાની મજાક ઉડાડતો જોવા નહોતો મળ્યો. કપિલ સાથે ભવિષ્યમાં કામ કરશે કે નહીં એ વિશે પૂછતાં કૃષ્ણા કહે છે, ‘હા, હું તેની સાથે જરૂર કામ કરીશ. લોકો અમને બન્નેને સાથે જોવા માટે રાહ જોઈ રહ્યા છે. મને લાગે છે કે જો અમે બન્ને સાથે કામ કરીશું તો એ સલમાન ખાન અને શાહરુખ ખાન સાથે કામ કરી રહ્યા હોય એવું લાગશે. આ સમય જરૂર આવશે. મારે તેની સાથે કામ કરવું છે, કારણ કે તે એક શ્રેષ્ઠ સ્ટૅન્ડઅપ કૉમેડિયન છે. જ્યાં સુધી સ્ટૅન્ડઅપ કૉમેડીની વાત છે ત્યાં સુધી તે અમારા બધા કરતાં સારો છે. ઍક્ટિંગમાં હું તેને કૉમ્પિટિશન આપી શકું છું, પરંતુ હું તેને નંબર વન સ્ટૅન્ડઅપ કૉમેડિયન માનું છું. તેની સાથે કામ કરવું અદ્ભુત હશે અને મને ગમશે પણ. જોકે આ વિશે કપિલનું શું કહેવું છે એ તો તે જ કહી શકે.’